CELEX: 62008CN0400
Language: sk
Date: 2008-09-16 00:00:00
Title: Vec C-400/08: Žaloba podaná 16. septembra 2008 – Komisia Európskych spoločenstiev/Španielske kráľovstvo

8.11.2008   
            
            
               SK
            
            
               Úradný vestník Európskej únie
            
            
               C 285/29
            
         Žaloba podaná 16. septembra 2008 – Komisia Európskych spoločenstiev/Španielske kráľovstvo
   (Vec C-400/08)
   (2008/C 285/48)
   Jazyk konania: španielčina
   Účastníci konania
   
      Žalobkyňa: Komisia Európskych spoločenstiev (v zastúpení: E. Traversa a R. Vidal Puig, splnomocnení zástupcovia, za právnej pomoci C. Fernández Vicién a I. Moreno-Tapia Rivas, abogadas)
   
      Žalovaný: Španielske kráľovstvo
   Návrhy žalobkyne
   
               —
            
            
               určiť, že Španielske kráľovstvo si tým, že ukladá obmedzenia pre vytváranie obchodných centier, ktoré vyplývajú zo zákona č. 7/1996 o regulácii maloobchodného predaja a zo zodpovedajúcej právnej úpravy autonómnej oblasti Katalánsko (zákon č. 18/2005 o obchodnej infraštruktúre, dekrét č. 378/2006, ktorým sa vykonáva zákon č. 18/2005, a dekrét č. 379/2006, ktorým sa schvaľuje nový sektorový územný plán obchodnej infraštruktúry), nesplnilo povinnosti, ktoré mu vyplývajú z článku 43 ES,
            
         
               —
            
            
               zaviazať Španielske kráľovstvo na náhradu trov konania.
            
         Žalobné dôvody a hlavné tvrdenia
   Sporná španielska a katalánska právna úprava (zákon č. 7/1996, katalánsky zákon č. 18/2005, katalánske dekréty č. 378/2006 a 379/2006) vyžadujú od každého hospodárskeho subjektu, ktorý má v úmysle otvoriť, rozšíriť, premiestniť alebo previesť na inú osobu veľké obchodné centrum alebo zmeniť jeho určenie, aby získal povolenie od Generalidad navyše k povinnému miestnemu povoleniu na začatie činnosti, ktoré slúži na potvrdenie súladu zariadenia s platnými právnymi predpismi v oblasti územného plánovania. Udelenie obchodných povolení podlieha sérii hodnotiacich kritérií, medzi ktoré patrí súlad projektu so Sektorovým územným plánom obchodnej infraštruktúry – takže nie je možné povoliť žiadne zariadenie, ktoré nie je plne v súlade so všetkými ukazovateľmi plánu –, s umiestnením projektu v konsolidovanej urbanizovanej zóne a stupňom pôsobenia podniku-žiadateľa na trhu.
   Komisia sa domnieva, že sporná španielska a katalánska právna úprava predstavujú neodôvodnené obmedzenia slobody usadiť sa podľa článku 43 Zmluvy ES z týchto dôvodov:
   
               1.
            
            
               Požiadavka obchodného povolenia – navyše k miestnemu povoleniu – vydávaného na základe splnenia určitých kritérií, ktoré sa neviažu len na územné plánovanie a životné prostredie, ale aj na prípadné ekonomické dôsledky vzniku nového veľkého obchodného centra určitého typu na štruktúru hospodárskej súťaže na distribučnom trhu a na potvrdenie existencie „potreby trhu“ spôsobujú, že vznik určitého typu veľkých obchodných centier je veľmi sťažený.
            
         
               2.
            
            
               Sporná vnútroštátna právna úprava má diskriminačné účinky, pretože zvýhodňuje vytváranie menších obchodných centier (ktoré zodpovedajú tradičnej katalánskej obchodnej forme, a teda zvýhodňuje miestne podniky) v porovnaní s veľkými obchodnými centrami (ktoré zodpovedajú obchodnému formátu, ktorý používajú spoločnosti z iných štátov Spoločenstva).
            
         Komisia sa domnieva, že táto právna úprava sa nemôže oprieť o odôvodnenia stanovené v článku 46 Zmluvy ES (verejný poriadok, verejná bezpečnosť alebo verejné zdravie), ktoré navyše vnútroštátne orgány ani neuviedli.
   Komisia zastáva názor, že odôvodnenia, ktoré uviedli španielske a katalánske orgány – ochrana spotrebiteľov (ochrana drobných obchodníkov kvôli zabezpečeniu konkurenčnej ponuky na každom trhu), ochrana životného prostredia a mestského prostredia – nemôžu byť prijaté z týchto dôvodov:
   
               1.
            
            
               Kritériá zavedené skúmanou právnou úpravou v skutočnosti nesledujú ochranu spotrebiteľov, ako uvádzajú vnútroštátne orgány, ale zvýhodnenie sektoru malých obchodov v neprospech veľkých značiek obchodnej distribúcie. Dané opatrenia preto nie sú primerané údajne sledovanému cieľu, pretože v skutočnosti sledujú ekonomické ciele.
            
         
               2.
            
            
               Sporné opatrenia idú nad rámec toho, čo je potrebné na dosiahnutie sledovaných cieľov. V každom prípade je na vnútroštátnych orgánoch, aby preukázali, že sledované ciele nemohli byť dosiahnuté menej reštriktívnymi opatreniami.